  olympics.com Майя Бывальцева Удмуртилэсь данзэ утись ньыль спортсменъёс Пекинын XIII Паралимпи шудонъёсы пыриськозы. Быдэс лыдмет россиысь Паралимпи комитетлэн нимлыко сайтаз шараямын. Куасэн бызьылон но биатлон Суй-пыдзыя сӧсыр спортсенъёс пӧлын куасэн бызьылонъя но биатлонъя ӵошатсконъёсын медальёс понна Россиысь спортъя дано мастер Владислав Лекомцев вожвылъяськоз. Спортсмен Алнаш ёросысь Блатгуртын 1994-тӥ арын 8-тӥ толсуре вордскиз. Бадӟым спортэ сюрес нырысетӥ тренеръёсыз Виктор Кузнецов но Андрей Максимов усьтӥзы. 2020-тӥ арысен спортсменэз Максим Вылегжанин дася. Россилэн Паралимпи командаяз 2010-тӥ арысен. 2014-тӥ арын Сочиын Паралимпи шудонъёсын кык зарни медаль утӥз, дуннелэн чемпионатъёсаз, Дуннелэн кубокез понна ӵошастконъёсын трос пол вормылӥз. Следж-хоккей Михаил Ворончихин, Россиысь спортъя мастере кандидат. Россилэн чемпионатъёсаз кык пол бронза медальёс утӥз. Вордскиз Якшур-Бӧдьяын 2000-тӥ арын 24-тӥ тулыспалэ. 2014-тӥ арысен следж-хокейя В. Н. Кузенцов нимо «Удмуртия» клубын шудэ. Россилэн паралимпи сборнояз 2019-тӥ арысен. Нырысетӥ тренерез Александр Ларионов, 2018-тӥ арысен – Александр Чужанов. Дмитрий Галкин, Россиысь спортъя мастере кандидат. Дуннелэн чемпионатэзлэн бронза призёрез. Вордскиз Пермь шаерысь Березники карын 1988-тӥ арын 27-тӥ инвожое. 2015-тӥ арысен следж-хокейя В. Н. Кузенцов нимо «Удмуртия» клубын шудэ, Россилэн паралимпи сборнояз 2017-тӥ арысен. Нырысетӥ тренерез Александр Ларионов, 2018-тӥ арысен – Александр Чужанов. Владимир Рычков, Россиысь спортъя мастере кандидат. Россилэн чемпионатъёсаз кык пол бронза медальёс утӥз. Вордскиз Ува ёросысь Подмой каргуртын 2000-тӥ арын 4-тӥ инвожое. 2015-т арысен следж-хокейя В. Н. Кузенцов нимо «Удмуртия» клубын шудэ, Россилэн паралимпи сборнояз 2019-тӥ арысен. Нырысетӥ тренерез Александр Ларионов, 2018-тӥ арысен – Александр Чужанов. Паралимпи шудонъёсы мынӥсь делегацие гурезьысь куасэн нискыланъя (адӟисьтэмъёслэн спортсы) сборнойлэн тренерзэ Сергей Бородинэз пыртӥзы. Гурезьысь куасэн нискыланъя (адӟисьтэмъёслэн спортсы) командалэн резерваз Удмуртиысь Денис Перевозчиков шедиз.  Со сяна, Россилэн следж-хоккейя командаяз Удмуртиын вордскем но «Удмуртия» клубын шудыны кутскем Андрей Касаткин (Сарапул), Иван Кузнецов (Можга ёросысь Нынек), Максим Кузьминых (Сюмси ёросысь Гайна), Евгений Петров (Можга) шедизы (али Москва улосвылысь «Феникс» клубын шудо), озьы ик «Югра» клубын шудӥсь Константин Шихов (Можга). Тренер сямен Ижкарын вордскем но али Уфаын ужась Александр Ларионов мыноз, 2009-2017 аръёсы со следж-хокейя «Удмуртия» клублэн тренерез вал.  Паралимпи шудонъёс Пекинын 4-13 южтолэзе ортчозы. Россиысь Паралимпи комитетлэн командаяз 20 улосвылъёсысь 71 спортсменъёс шедизы. Ӵошатсконъёслэн радлыкенызы татын тодматскыны луоз.  Тодэ вайытом, Олимпи шудонъёсы Удмуртиысь куасэн ьызьылӥсь Лилия Васильева но биатлонистка Ульяна Нигматуллина пыриськизы.  Тегъёс: Спорт Паралимпиада куасэнбызьылон Биатлон Следж-хоккей Россия Удмуртия Китай  